CELEX: 32018D0501
Language: lt
Date: 2018-03-22 00:00:00
Title: 2018 m. kovo 22 d. Komisijos įgyvendinimo sprendimas (ES) 2018/501 dėl Omano Sultonato jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2018) 1640) (Tekstas svarbus EEE. )

26.3.2018   
            
            
               LT
            
            
               Europos Sąjungos oficialusis leidinys
            
            
               L 82/15
            
         KOMISIJOS ĮGYVENDINIMO SPRENDIMAS (ES) 2018/501
   2018 m. kovo 22 d.
   dėl Omano Sultonato jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   
      
         (pranešta dokumentu Nr. C(2018) 1640)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti pripažinti trečiųjų šalių išduotus atitinkamus jūrininkų kompetencijos pažymėjimus arba tinkamumo liudijimus juos patvirtindamos, jeigu Komisija tas trečiąsias šalis yra pripažinusi. Tos trečiosios šalys turi laikytis visų 1978 m. Tarptautinės jūrų organizacijos konvencijos dėl jūrininkų rengimo, atestavimo ir budėjimo normatyvų (toliau – JRAB konvencija) reikalavimų;
            
         
               (2)
            
            
               2015 m. rugpjūčio 19 d. raštu Nyderlandai pateikė Omano Sultonato pripažinimo prašymą. Gavusi tą prašymą, Komisija kreipėsi į Omano valdžios institucijas siekdama įvertinti jų taikomą jūrininkų rengimo ir atestavimo sistemą, kad patikrintų, ar Omano Sultonatas laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Buvo paaiškinta, kad vertinimas bus grindžiamas faktų tikrinimo, kurį atliks Europos jūrų saugumo agentūros (toliau – Agentūra) ekspertai, rezultatais;
            
         
               (3)
            
            
               per 2016 m. rugpjūčio mėn. vykusį tikrinimą buvo nustatytos kelios sritys, kuriose Omano valdžios institucijos turėjo imtis tinkamų veiksmų; be kita ko, turėjo būti pašalinti trūkumai, susiję su kokybės valdymo procedūromis, švietimo programų ir jūrininkų rengimo kursų tvirtinimu ir Omano tarptautinio jūreivystės koledžo (angl. IMCO) veikla. 2017 m. sausio mėn. Omano valdžios institucijos pateikė savanorišką taisomųjų veiksmų planą;
            
         
               (4)
            
            
               Komisija, remdamasi tikrinimo rezultatais ir savanorišku taisomųjų veiksmų planu, atliko Omano Sultonate taikomos jūrininkų rengimo ir atestavimo sistemos vertinimą. 2017 m. gegužės mėn. Komisija Omano valdžios institucijoms pateikė vertinimo ataskaitą, kurioje padaryta išvada, kad įgyvendinant savanorišką taisomųjų veiksmų planą pašalinti visi trūkumai, išskyrus du – susijusius su IMCO jūrininkų rengimo programos tvirtinimo procedūra ir saugos rengimo kursų vietos statybos toje pačioje švietimo institucijoje darbų baigimu;
            
         
               (5)
            
            
               2017 m. liepos mėn. Omano valdžios institucijos pateikė tolesnių taisomųjų veiksmų, skirtų tiems trūkumams pašalinti, aprašą;
            
         
               (6)
            
            
               remdamasi visa turima informacija, Komisija padarė išvadą, kad Omano valdžios institucijos ėmėsi priemonių siekdamos užtikrinti, kad Omano jūrininkų rengimo ir atestavimo sistema atitiktų JRAB konvencijos reikalavimus;
            
         
               (7)
            
            
               remiantis galutiniais vertinimo rezultatais, Omano Sultonatas laikosi JRAB konvencijos reikalavimų, pašalino visus nustatytus trūkumus ir ėmėsi reikiamų priemonių, kad užkirstų kelią su atestatais susijusiam sukčiavimui;
            
         
               (8)
            
            
               vertinimo rezultatų ataskaita pateikta valstybėms narėms;
            
         
               (9)
            
            
               šiame sprendime numatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinant Direktyvos 2008/106/EB 19 straipsnį pripažįstamos Omano Sultonato jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2018 m. kovo 22 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 323, 2008 12 3, p. 33.